DNA (yritys)
DNA Oyj (vuoteen 2016 DNA Oy [1]) on suomalainen tietoliikennekonserni, joka tuottaa puhe-, data- ja tv-palveluita[2]. Maaliskuussa 2018 sillä oli yli 3,9 miljoonaa liittymäasiakkuutta, joista 2,81 miljoonaa matkaviestinverkossa ja 1,14 kiinteässä verkossa.[3][4]
DNA aloitti teleoperaattoritoimintansa vuonna 2001. Se tuottaa myös kaapeli-tv-palveluita ollen Suomen suurin kaapelioperaattori[5] ja johtava maksu-tv-toimija kaapeli- ja antenniverkossa.[2] Konserniin kuuluu myös DNA Kauppa, joka on Suomen laajin matkapuhelimia myyvä myymäläketju.[2]
DNA:n osakkeet on listattu Helsingin pörssiin,[2] jonne se listautui loppuvuodesta 2016.
DNA:n verkkoinfrastruktuuriin kuuluu matkaviestinverkko, valokuitupohjainen kaapeliverkko, xDSL-verkko, runko- ja siirtoverkko ja digitaalinen antennitelevisioverkko. Tavoitettavien kotitalouksien perusteella DNA:n valokuitupohjainen kaapeliverkko oli vuonna 2016 Suomen kattavin – peittoalueella oli noin 850000 kotitaloutta, joista verkkoon oli kytketty 608000 kotitaloutta. DNA:n digitaaliseen antennitelevisioon perustuva infrastruktuuri (DVB-T2) taas kattoi noin 85 prosenttia Suomen väestöstä.[6]
Yhtiön matkapuhelinverkko kattaa koko maan. Pohjois- ja Itä-Suomessa DNA tekee yhteistyötä Telian kanssa niiden perustaman Suomen Yhteisverkon avulla.[7]
Keväällä 2018 DNA kertoi aloittaneensa runkoverkkonsa päivittämisen 5g-aikakauteen. Verkon kriittiset runkolaitteet vaihdettiin ja runkoverkon nopeuksia nostettiin 400Gbit/s monikertoihin aina 1,2Tbit/s asti. Myös alueverkkojen nopeuksia nostettiin. DNA päivitti myös verkon arkkitehtuuria ja signalointia, mikä tehostaa valtakunnallisen runkoverkon ja sen osaverkkojen ohjelmoitavuutta.[8]
DNA Oyj:lla on kaksi liiketoiminta-aluetta: kuluttaja- ja yritysliiketoiminta.[9]
DNA tarjoaa kuluttajille erilaisia tietoliikennepalveluja:
matkapuhelimet ja matkapuhelinliittymät laajakaistapalvelut (liikkuva ja kiinteä) tietoturvapalvelut tv-palvelut liittymistä kanavapaketteihin lankapuhelinliittymät[9]
Vuonna 2017 DNA kuluttajaliiketoiminta työllisti 942 henkilöä.[9]
DNA tarjoaa yrityksille erilaisia viestintä- ja verkottumisratkaisuja:
matkaviestinpalvelut tietoliikennepalvelut puhepalvelut kokonaisratkaisuja ja palveluja muille teleoperaattoreille.[9]
Vuonna 2017 DNA yritysliiketoiminta työllisti 669 henkilöä.[9]
Yhtiön toimitusjohtajana on toiminut elokuusta 2013 alkaen DI Jukka Leinonen.[10]
Vuonna 2018 DNA:n hallitukseen kuuluivat Pertti Korhonen (hallituksen puheenjohtaja), Jukka Ottela, Kirsi Sormunen, Anu Nissinen, Margus Schults ja Tero Ojanperä.[11]
DNA:n johtoryhmään kuuluivat vuonna 2018 toimitusjohtaja Jukka Leinosen lisäksi Asta Rantanen (lakiasiainjohtaja), Timo Karppinen (talous- ja rahoitusjohtaja), Pekka Väisänen (kuluttajaliiketoiminnan johtaja), Hannu Rokka (yritysliiketoiminnan johtaja), Tommy Olenius (tekninen johtaja), Janne Aalto (tietohallintojohtaja), Christoffer von Schantz (strategiajohtaja) ja Marko Rissanen (henkilöstöjohtaja).[12]
Vuoden 2017 lopussa DNA:n kahdeksan suurinta omistajaa olivat seuraavat:[13]
Finda Telecoms Oy, 33,44 % PHP Holding Oy, 25,78 % Keskinäinen Eläkevakuutusyhtiö Ilmarinen, 3,87 % Viria Oyj, 2,21 % Keskinäinen Työeläkevakuutusyhtiö Elo, 1,66 % Lohjan Puhelin Oy, 1,66 % Mandatum Henkivakuutusosakeyhtiö, 0,91 % Valtion Eläkerahasto, 0,91 %
1920-luvulla suomalaiset puhelinyhtiöt perustivat yhteisen yhtymän, Puhelinlaitosten liiton, josta syntyi 1990-luvulla Finnet-liitto.[14] Vuonna 1999 Finnet-ryhmään kuuluvat puhelinyhtiöt perustivat kolme matkaviestinnän yhteistyöyhtiötä: Suomen 2G, Suomen 3G ja Suomen 3P.[15] Lokakuussa 2000 Suomen 3P –yhtiöstä syntyi "dna Finland Oy". Brändin pääkohderyhmänä olivat "nuoret aikuiset, kokeneet ja paljon GSM-puhelinta ja Internetiä käyttävät kuluttajat". Brändillä haluttiin kuvastaa yksilöllisyyttä, helppokäyttöisyyttä ja nopealiikkeisyyttä.[16] DNA:n asiakkaat käyttivät aluksi Suomen 2G Oy:n omistamaa verkkoa.[17]
Alkuvaiheessa omistajina oli noin 40 suomalaista puhelinyhtiötä. DNA:lle myönnettiin valtakunnallinen 3G-lupa vuonna 1999 ja seuraavana vuonna GSM-matkaviestinverkon toimilupa. Uutta valtakunnallista matkapuhelinpalvelua valmisteltiin GSM-verkon rakentamiselle. Helmikuussa 2001 lanseerattiin DNA-brändi, avattiin verkko ja alettiin myydä DNA-liittymiä.[6][18][19][20]
Marraskuussa 2001 Nettiportti julkisti valtakunnalliset dna Internet -palvelunsa. Nettiportti oli Finnetiin kuuluvien 23 puhelinyhtiön omistama internet-operaattori.[21] Dna Internet -palvelut muuttuivat Lumonetti-palveluiksi vuonna 2006, kun mobiililiiketoimintaan keskittyneen DNA Finlandin aiemmin hallinnoimat isp-palvelut siirtyivät Suomen 3KTV:lle.[22]
Vuonna 2003 DNA osti matkaviestin-, jakelu- ja verkkoliiketoiminnat Telia Mobile AB:n Suomen sivuliikkeeltä.[6]
DNA-liittymiä mainostettiin vuonna 2004 kampanjalla "Elämä kallis, DNA halpa". Se koostui muun muassa televisiomainoksista, jotka loppuivat sanoihin "Elämä on". Yhdessä kampanjan mainoksista naapuri osti pihallensa 500 puutarhatonttua.[20] Iskulause "Elämä kallis, DNA halpa" on mukaelma vanhasta latinalaisesta sanonnasta Ars longa, vita brevis (suom. ”Taide pitkä, elämä lyhyt”). Lauseesta tuli pian lentävä lause, ja ilmiö nosti DNA:n nousuun[23]. Kampanjan toteutti DNA:lle Mainostoimisto PHS ja sen suunnittelijat Markku Rönkkö ja Jyrki Reinikka.[24]
"Kaamea kapula" oli DNA:n vuoden 2006 mainoskampanja. Kampanja perustui sanojen krapula ja kapula yhdennäköisyydelle. Mainonnan eettinen neuvosto sai mainonnasta lausuntopyynnön kuluttajalta. Mainoksella väitettiin olevan huono vaikutus nuoriin. Mainonnan eettinen neuvosto päätyi tutkimuksissaan siihen, että "mainokset eivät ole mainonnan kansainvälisten perussääntöjen vastaisia".[25]
Alkuvuonna 2007 alueellisten puhelinyhtiöiden yhteenliittymän Finnetin omistajat riitautuivat ja kuusi Finnetin jäsentä ilmoitti eroavansa liitosta. Suurimmat ristiriidat liittyivät DNA:n kehittämiseen. Liittoon kuului 34 itsenäistä puhelinyhtiötä, Finnet Oy ja edunvalvoja Finnet-liitto. Finnet-liitosta erosivat Lännen Puhelin Oy, Enfo eli entinen Kuopion Puhelin, Lohjan Puhelin, Oulun Puhelin, Päijät-Hämeen Puhelin sekä Finnetin liiketoiminnasta vastaava Finnet Oy. Eroavat yhtiöt olivat liiton suurimpia ja ne omistivat enemmistön Finnet Oy:stä ja ne olivat halunneet kehittää aktiivisesti DNA:ta.[26]
Finnet Oy:n tytäryhtiöitä olivat:
matkapuhelinoperaattori Dna verkko-operaattori Dna Verkot Oy kiinteiden verkkojen operaattoripalveluita tarjoava Finnet Carrier osto-organisaatio Finnet Logistiikka ja Suomen 3KTV, joka tuotti sekä Lumotv:n digitaalisia televisiopalveluita että laajakaista-palveluita paikallisille puhelinyhtiöille ja niiden omistamille kaapelitelevisioyhtiöille.[26]
Vuonna 2007 Finnet Oy osti teleliiketoiminnan viideltä yhtiöltä:
KPY Palvelut Oy, Lännen Puhelin Oy, Oulun Puhelin Oy, Päijät-Hämeen Puhelin Oyj ja Satakunnan Puhelin Oy.[6]
Päijät-Hämeen Puhelimesta syntyi myöhemmin nykyinen PHP Liiketoiminta Oyj), Oulun Puhelimesta Partnera Oy, Lännen Puhelimesta ja Satakunnan Puhelimesta Finda ja Kuopion Puhelimesta KPY Osuuskunta.
Finnet Oy osti osakekaupoilla myös puhelinyhtiöt Lohjan Puhelin Oy Liiketoiminta ja Hiidenverkot Oy ja muutti nimensä DNA Oy:ksi heinäkuussa 2007.[6][19] "Uuden DNA:n" pääomistajiksi tulivat DNA:han sulautuneet yhtiöt sekä pääomasijoittaja 3i Group PLC.[27], joka kuitenkin myi osuutensa vuoden 2009 lopussa Lännen Teletieto Oy:lle, Oulun Puhelin Holding Oyj:lle ja Keskinäinen Eläkevakuutusyhtiö Ilmariselle.[28] Yhtiöön tuli matkaviestinliiketoiminnan ohelle kiinteän verkon liiketoiminta, joka sisältää puheen, datan, kaapeli-tv:n ja turvallisuuspalvelut sekä kodeille että yrityksille. Yritysmuutosten myötä DNA:sta muuttui matkaviestinoperaattorista tietoliikennealan toimijaksi.[29]
Kaapelitelevisiotoimintaa harjoittava Suomen 3KTV Oy sulautui 2007 DNA:n tytäryhtiöön DNA Palvelut Oy:hyn, joka puolestaan sulautui DNA:han 2009.[6]
DNA Oy sopi toukokuussa 2010 Sanoma Entertainment Oy:n kanssa Welho-kaapelitelevisioliiketoiminnan ja kiinteän laajakaistan liiketoiminnan ostamisesta. Kauppa teki DNA:sta Suomen suurimman kaapelitelevisio-operaattorin. Welho yhdistyi DNA:han 1.7.2010. DNA:lla oli kaupan voimaantulon jälkeen noin 3 miljoonaa asiakasta, joista kaapeli-tv-asiakkaita lähes 600000, mikä vastasi kaapelitelevisiomarkkinassa 43 prosentin markkinaosuutta.[6][20][30]
Vuonna 2011 DNA osti yritysasiakkaille tietoliikennepalveluita tarjonneen Forte Netservice Oy:n.[20]
Sanoma myi osuutensa DNA:sta vuonna 2012[31], vuonna 2013 osuuksistaan luopuivat Oulu ICT [32] ja KPY Sijoitus.[33]
Vuonna 2012 DNA hankki itselleen osan GoExcellent-yhtiöiden puhelinasiakaspalvelutoiminnoista, ja konsernin palvelukseen siirtyi 470 asiakaspalvelun asiantuntijaa.[6]
Vuonna 2013 DNA oli ainoa televisiotoimija, joka välitti HD-kanavia antenniverkossa.[20] DNA Oy sopi huhtikuussa 2013 Teracom Groupin kanssa Digi TV Plus Oy:n eli PlusTV:n ostamisesta. PlusTV:llä oli vuonna 2012 noin 220000 maksu-tv-asiakasta, ja liikevaihtoa oli noin 65 miljoonaa euroa. Yritysoston seurauksena DNA Welho -televisiopalvelut tavoittivat valtaosan suomalaisista kotitalouksista.[34]
DNA yhdisti PlusTV:n ja DNA Welhon televisioliiketoiminnat sekä kiinteän verkon laajakaistaliiketoiminnan DNA Welho Oy:ksi 1.3.2014.[35]
DNA sopi huhtikuussa 2014 TDC A/S:n kanssa ostavansa TDC:n Suomen yhtiöt, TDC Oy Finlandin ja TDC Hosting Oy:n. Tietoliikennepalveluita yrityksille tarjonneet yhtiöt siirtyivät DNA:n omistukseen kesäkuussa.[36]
Elokuussa 2014 DNA ja silloinen Sonera perustivat Suomen Yhteisverkko Oy:n, jonka tarkoitus oli rakentaa yhteinen matkaviestinverkko Pohjois- ja Itä-Suomeen pääasiassa 800MHz:n taajuusalueelle. DNA omistaa yhteisyrityksestä 49 %.[6][20]
Huhtikuussa 2015 DNA lanseerasi yhden brändin strategian, jossa aiemmin erilliset DNA Kauppa-, DNA Welho ja DNA Business -brändit yhdistettiin uudistuneeseen DNA-brändiin.[6][20] DNA:n liikevaihto oli 829 miljoonaa euroa ja sen liikevoitto oli lähes kolminkertainen edelliseen vuoteen verrattuna (73 miljoonaa euroa). DNA:n suurin osakkeenomistaja oli sijoitusyhtiö Finda, joka omisti yhtiöstä on 49,9 prosenttia. Toiseksi suurin osakkeenomistaja oli PHP Holding (entinen Päijät-Hämeen puhelin) 37,5 prosentin omistusosuudellaan ja kolmanneksi suurin osakas oli Työeläkeyhtiö Ilmarinen, jonka osuus oli 5 %.[7]
Syksyllä 2016 DNA listautui Helsingin pörssiin. DNA:n 4G-verkko tavoitti vuoden lopussa 99,6 prosenttia Manner-Suomen väestöstä. DNA lanseerasi uuden sukupolven valokuituverkon ja gigan laajakaistan.[20]
Keväällä 2018 DNA kertoi aloittaneensa yhteistyön yhdysvaltalaisen tietoliikennejätti Cisco Systemsin kanssa teollisen internetin palveluissa. Ciscon Jasper-alustaan on kytketty yli 55 palveluntarjoajaa ympäri maailmaa ja järjestelmässä hallittavia IoT-laitteita on yli 550 operaattorin verkossa. Jasperia käyttävät esimerkiksi ABB, Amazon, Daimler, DHL, Ford, GM ja Heineken. Samalla DNA liittyi Cisco-vetoiseen kansainväliseen IoT World Allianceen tarjotakseen sen avulla yhteyksiä ympäri maailmaa.[37]
Tammikuussa 2019 DNA ilmoitti ostavansa Moi Mobiilin.[38]
DNA alkoi vapauttaa työkulttuuriaan vuonna 2012. Sen mukaan esimerkiksi ne DNA:n työntekijät, jotka eivät tee töitä asiakaspalvelussa kuuluvat niin sanotun mutkattoman työn piiriin, eli heidän työtään ei ole sidottu tiettyyn aikaan ja paikkaan, vaan tavoitteisiin, jotka on sovittu yhdessä. Esimieheltä ei tarvita lupaa etätöihin ja kokonainen tiimi voi lähteä tekemään etätöitä vaikka Teneriffalle.[39] Vuonna 2017 DNA lisäsi joustavuutta työaikoihin myös asiakaspalvelussa ottamalla käyttöön liukuvan työajan yritysasiakaspalvelussa ja tekemällä etätyön mahdolliseksi kuluttaja-asiakaspalvelussa.[40]
Vuonna 2017 DNA otti tiettävästi ensimmäisenä työpaikkana Suomessa käyttöön isovanhempainvapaan. Vapaaseen olivat oikeutettuja kaikki työntekijät, joille on syntynyt lapsenlapsi vuoden 2017 alun jälkeen. Vapaa liittyi Väestöliiton Perheystävällinen työpaikka -pilottiohjelmaan ja idea siihen tuli henkilöstöltä. [40]
DNA on tukenut muun muassa Suomen alppimaajoukkuetta[41],SOS-Lapsikylää.[42] ja Suomen sotaveteraaneja, Vammaisten lasten ja nuorten tukisäätiö Vamlasia, SPR:n vanhusten ystävätoimintaa, WWF:n ilmastotyötä.[43]
Joulukuussa 2017 DNA sijoittui World IPv6 Launch -organisaation tekemässä IPv6-protokollan käyttöönottoa kartoittavassa selvityksessä sijalle 45. Tutkimuksessa oli mukana 200 eri verkkotoimittajaa eri puolelta maailmaa. Suomalaisista operaattoreista DNA on selkeästi korkeimmalla sijalla.[44]
"Elämä on" valittiin Suomessa vuoden 2005 lentäväksi lauseeksi Voitto-mainoselokuvakilpailussa.[24] Syksyllä 2009 DNA:n Vaihtamalla paranee -mainoskampanja palkittiin Effie Awards Finland -markkinointikilpailussa.[45] Vuonna 2010 DNA sai MTV Median ja Nelonen Median jakaman Vuoden tv-mainostaja -palkinnon. Vuonna 2017 DNA:n isovanhempainvapaa palkittiin vuoden työelämätekona Ilmarisen järjestämässä 100 tekoa -kampanjassa.[46] Vuonna 2017 DNA palkittiin Suomen Digimenestyjät 2018 -tutkimuksessa. Viidettä kertaa tehdyssä tutkimuksessa oli mukana yli 200 yritystä, joista 64 yritystä Suomesta, 86 Ruotsista ja 72 Norjasta. DNA oli kaikista tutkituista yrityksistä paras. Tutkimuksen teki liikkeenjohdon konsultointiin digitaalisessa maailmassa erikoistunut Magenta Advisory.[47] Vuonna 2018 DNA sijoittui toiseksi Great Place to Work -tutkimuksessa suurten yritysten sarjassa[39][48] Vuonna 2018 Väestöliitto myönsi ensimmäiset perheystävällinen työpaikka -tunnukset DNA:lle, Tutoris Oy:lle ja Mannerheimin Lastensuojeluliitolle.[49]
Pörssitieto: DNA Twitterissä: , ja
Luokka:DNA (yritys)